149 sake van ysterpenne op N4 ondersoekYsterpenne op paaie. (Foto: Gautengse verkeerspolisie) Drie motoriste is in die afgelope drie jaar dood weens ysterpenne wat langs die N4 in Gauteng geplaas is en die polisie ondersoek 149 sake in dié verband. Volgens Faith Mazibuko, die provinsiale LUR vir gemeenskapsveiligheid, is niemand al vasgetrek ná die onderskeie motoriste se dood nie en slegs ses verdagtes is in hegtenis geneem in verband met die ander gevalle op dié hoofweg. “Dit is duidelik dat Gautengse motoriste se lewe in gevaar is en dat die polisie nie die vermoë het om hul veiligheid te verseker wanneer hulle snags moet reis nie,” het Michael Shackleton, die DA se skadu-LUR vir gemeenskapsveiligheid, gesê. Mazibuko het in ŉ skriftelike antwoord in die provinsiale wetgewer aan Shackleton gesê dat hierdie ysterpenne op die pad geplaas word met die doel om motoriste te beroof wanneer hul bande bars en hulle van die pad af moet trek. Maroela Media het ook vroeër berig dat die Gautengse verkeerspolisie motoriste gewaarsku het om dié hoofweg veral oor naweke en snags tussen 18:00 en 04:00 te vermy. “Die veiligheid van motoriste is reeds in gedrang, aangesien die Gautengse verkeerspolisie nie die hoofweë gedurende die aand patrolleer nie. Die DA sal voortgaan om daarop aan te dring dat Mazibuko die verkeerspolisie as ŉ noodsaaklike diens bestempel, sodat motoriste nie die hoofweg hoef te vermy nie, maar met gerustheid tot hul bestemming kan reis.” Volgens Shackleton is motoriste reeds vreesbevange om die paaie aan te durf sedert motorkapings van 2 290 sake tot 2 328 in die 2020-’21-boekjaar toegeneem het. “Die patroon is dieselfde met vragmotorkapings wat van 144 in 2019 tot 206 in 2020 toegeneem het.” Die DA het ŉ beroep op motoriste gedoen om enige gevalle waar ysterpenne gewaar word op die DA se Twitter- en Facebook-blad te deel. “Goed beligte hoofweë is ook van sleutelbelang om gevalle soos dié te verminder, daarom sal die DA met die nasionale en provinsiale departemente skakel om straatligte al langs snelweë vir die veiligheid van ons motoriste te plaas,” het Shackleton gesê.